Diari Oficial de la Generalitat Valenciana


Sumari del DOGV 6397, del 15-11-2010 (2010/12677)

ORDE 38/2010, de 5 de novembre, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de mel a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6397

Data del DOGV
:   15-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12718


Data del document
:   05-11-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 38/2010, de 5 de novembre, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de mel a la Comunitat Valenciana. [2010/12881]  
Una vegada aprovat el Programa Nacional de Mesures d'Ajuda a l'Apicultura per al període 2011-2013, cal actualitzar i unificar en un únic text les bases reguladores aprovades en l'Orde de 10 de novembre de 2005, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de la mel i les seues modificacions posteriors.  
El finançament de les ajudes que es preveuen en esta orde prové en un 50% de fons del FEAGA, en un 25% de fons del MARM i en un 25% de fons de la mateixa Conselleria d'Agricultura, Pesca i Alimentació.  
Esta ajuda va ser aprovada per decisió de la Comissió de 14.09.2010, que aprova el programa de millora de la producció i comercialització de productes apícoles presentat per Espanya de conformitat amb el Reglament (CE) núm. 1234/2007, del Consell, i que decidix la contribució de la Unió a este programa. Per tant, no és necessària la notificació d'esta orde a la Comissió Europea perquè no posseïx tots els requisits de l'apartat 1 de l'article 107 del TFUE (antic article 87 del Tractat CE).  
Per això, a proposta de la directora general de Producció Agrària i a l'empara de les facultats atribuïdes per mitjà de l'article 28 de la Llei 5/1983, de 30 de desembre, del Consell, l'article 47 bis del Text Refós de la Llei d'Hisenda Pública de la Generalitat Valenciana i el Decret 121/2007, de 27 de juliol, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació,  
ORDENE  
Article 1. Objecte  
Esta orde té com a objecte establir les bases reguladores de les ajudes als titulars d'explotacions apícoles de la Comunitat Valenciana que realitzen inversions i actuacions a fi de millorar les condicions de producció i comercialització de la mel per al període 2011-2013.  
Article 2. Beneficiaris  
Seran beneficiaris d'estes ajudes els titulars d'explotacions apícoles, tant si són persones físiques o jurídiques com comunitats de béns o qualsevol altre tipus d'unitat econòmica o patrimoni separat, que fins i tot sense tindre personalitat jurídica puguen dur a terme els projectes que motiven la concessió de la subvenció, amb les condicions següents:   
- Estar inscrits en el Registre d'Explotacions Ramaderes (RERA) abans de l'1 de gener de l'any anterior a l'exercici econòmic per al qual se sol·licita l'ajuda i en possessió del llibre d'explotacions ramaderes, i demostrar la seua activitat per mitjà de la presentació de factures de venda de mel o de productes apícoles.   
- Realitzar almenys un tractament a l'any contra varroasi, d'acord amb el que s'establix en el Reial Decret 608/2006, de 19 de maig, pel qual s'establix i es regula un programa nacional de lluita i control de les malalties de les abelles de la mel.  
- Disposar d'una assegurança de responsabilitat civil.   
També tindran accés a esta línia d'ajudes les agrupacions d'apicultors, sempre que compten amb personalitat jurídica com a grup i almenys el 75% dels seus membres complisca les condicions del paràgraf anterior. Quedaran exemptes del compliment d'este mínim les organitzacions professionals agràries i les ADS que desenvolupen programes previstos en esta orde. En tot cas, els potencials beneficiaris finals de les ajudes compliran els requisits exigits en l'anterior paràgraf.  
Els beneficiaris de les mesures del grup D previstes en l'article 3 d'esta orde seran laboratoris integrats en cooperatives apícoles i associacions d'apicultors amb personalitat jurídica pròpies.  
Les agrupacions d'apicultors estaran exemptes de la presentació de factures de venda de mel o productes apícoles.  
Un mateix titular d'explotació apícola només podrà ser beneficiari d'ajuda per una mateixa actuació de forma única, a títol individual o com a integrant d'una cooperativa o organització representativa.  
Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.  
L'incompliment del Decret 12/1987, de 2 de febrer, del Consell de la Generalitat Valenciana, pel qual es regula i s'ordena l'activitat apícola a la Comunitat Valenciana (DOGV núm. 530, de 19.02.1987), i del Reial Decret 209/2002, de 22 de febrer, pel qual s'establixen normes d'ordenació d'explotacions apícoles, modificat per mitjà del Reial Decret 448/2005, de 22 d'abril, suposarà la pèrdua de la condició de beneficiari de les ajudes regulades per mitjà d'esta orde.  
No podran obtindre la condició de beneficiari de les ajudes les persones o entitats en què concórrega alguna de les circumstàncies dels apartats 2 i 3 de l'article 13 de la Llei 38/2003, General de Subvencions.  
Article 3. Mesures subvencionables  
Les mesures subvencionables per mitjà d'esta orde pretenen consolidar la professionalització del sector i aconseguir una major modernització i competitivitat, a través de la incorporació de les últimes tècniques i avanços científics. A més, pretenen millorar els sistemes de producció i comercialització, com també obrir nous mercats, tot això amb un producte de qualitat, d'acord amb les mesures previstes en l'article 106 del Reglament 1243/2007, del Consell.  
Es consideraran com a millores les mesures següents:   
A. Assistència tècnica als apicultors i a les agrupacions d'apicultors  
1. Cursos de formació d'apicultors, formació continuada dels tècnics i especialistes de les agrupacions de productors i de personal dels laboratoris apícoles.  
2. Contractació de tècnics i especialistes per a la informació i assistència tècnica als apicultors de les agrupacions (assessorament global en la producció, en la comercialització i a nivell de laboratori).  
3. Sistemes de divulgació tècnica (esta mesura només serà subvencionable en el cas que es cobrisquen les necessitats financeres de contractació de tècnics).  
B. Lluita contra la varroasi  
1. Tractaments quimioteràpics contra la varroasi autoritzats per l'Agència Espanyola del Medicament i Productes Sanitaris.  
2. Tractaments autoritzats contra varroasi autoritzats per l'Agència Espanyola del Medicament i Productes Sanitaris compatibles amb l'apicultura ecològica.  
3. Sobrealimentació dels ruscos i renovació de la cera (només en el cas que es cobrisquen les necessitats financeres de les mesures 1 i 2 d'este apartat).  
C. Racionalització de la transhumància  
1. Identificació de ruscos i quadres.  
2. Adquisició de mitjans de transport i maneig de ruscos, incloses grues, malles de cobertura, sistemes mòbils d'extracció de mel, ruscos, bidons i altres equips i estris necessaris per a realitzar la transhumància.   
Els vehicles hauran de comptar amb una capacitat de càrrega superior a 2.500 kg de pes màxim autoritzat i, almenys, volum per a allotjar 20 ruscos Layens. A este efecte, es considerarà una dimensió mínima de 57 cm de llarg, 43 cm d'ample i 47 cm d'alt per a este tipus de ruscos. La subvenció per a l'adquisició o la renovació de vehicles de transport de ruscos quedarà condicionada al fet que l'apicultor compte almenys amb 300 ruscos inscrits en el Registre d'Explotacions Ramaderes.  
3. Assegurances de danys propis i responsabilitat civil dels ruscos en transhumància, sempre que les pòlisses no prevegen garanties incloses en el sistema d'assegurances agràries combinades.  
D. Mesures de suport als laboratoris d'anàlisi de les característiques fisicoquímiques de la mel  
Els laboratoris beneficiats per estes ajudes hauran d'estar degudament reconeguts per l'òrgan competent de la Comunitat.  
1. Contractació de servicis d'anàlisi per agrupacions d'apicultors que es realitzen en laboratoris reconeguts per l'autoritat competent.  
2. Promoció i creació de laboratoris d'agrupacions d'apicultors.  
3. Adquisició d'aparells i altres materials per a anàlisi fisicoquímica de la mel.  
Cap titular d'explotació apícola podrà beneficiar-se d'una ajuda a la inversió en un equip o mitjà de producció per al qual s'haja beneficiat en els cinc exercicis anteriors en el marc dels programes d'ajudes a la millora de la producció i comercialització de mel. S'exceptuen d'esta limitació els ruscos. Així mateix, l'apicultor que haja rebut una ajuda a un equip o mitjà de producció apícola es comprometrà al seu manteniment, sota la seua propietat o la dels seus hereus legals, durant els cinc anys següents a la percepció de la subvenció.  
En el cas que la millora consistisca en l'adquisició d'un camió, este haurà de romandre en poder de l'apicultor durant un mínim de 10 anys; en tot cas, no es podrà haver sigut beneficiari de la subvenció d'un vehicle equivalent en els 10 anys anteriors.  
En cap cas serà subvencionable l'IVA.  
Article 4. Sol·licituds d'ajuda  
Les sol·licituds es formalitzaran en instància degudament emplenada subscrita pel titular o els titulars de l'explotació o, si és el cas, pel representant legal de l'agrupació, en què caldrà reflectir l'ajuda sol·licitada per a cada una de les mesures.   
S'adreçaran a la directora general de Producció Agrària de la Conselleria d'Agricultura, Pesca i Alimentació.   
El termini de presentació de sol·licituds d'ajuda per a cada campanya s'iniciarà el 15 de novembre i finalitzarà el 15 de desembre següent.  
La sol·licitud s'ha de registrar abans d'adquirir els equips o realitzar la inversió per a la qual se sol·licita l'ajuda. En el cas de la contractació de tècnics, la sol·licitud podrà recollir les despeses produïdes a partir del dia 1 de gener de l'any per al qual se sol·licita la subvenció, sempre que s'acredite l'existència d'un contracte des d'eixe moment.   
Cal adjuntar a la sol·licitud, com a mínim, la documentació següent:   
1. Còpia del DNI o CIF del sol·licitant o dels sol·licitants, així com de l'acreditació de la seua personalitat jurídica. Quan es tracte de sol·licituds presentades per cooperatives o organitzacions representatives, la relació de persones físiques integrants, amb menció del seu NIF.  
2. En el cas de les agrupacions o associacions, caldrà aportar una declaració de cada soci que participe en el programa de pertinença a l'associació i autorització a esta perquè incloga la seua explotació en la sol·licitud d'ajudes, segons el model de l'annex. En el cas de la presentació de més d'una declaració d'un apicultor per a una mateixa actuació, estes declaracions seran considerades nul·les.  
3. Memòria descriptiva de les inversions a realitzar en cada una de les mesures previstes en l'article 3.  
4. Pressupost detallat del cost de les mesures amb diferenciació, dins de les despeses subvencionables aplicables a cada mesura, entre:   
a) Despeses de funcionament:  
- Despeses de personal.   
- Despeses d'un altre tipus.  
b) Inversions en equips, instal·lacions o vehicles.  
Acreditació del compliment de l'article 31.3 de la Llei 38/2003, General de Subvencions, segons el qual, quan l'import de la despesa subvencionable supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les característiques especials de les despeses subvencionables no hi haja en el mercat prou nombre d'entitats que el subministren o presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
5. Documentació que acredite el compliment de cada un dels criteris de preferència assenyalats en l'article 7 que siguen aplicables al sol·licitant.  
6. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'obligació, tal com s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
7. Imprés d'alta de tercers de la Generalitat, acompanyat de certificat de l'entitat bancària sobre la titularitat del compte en què han d'efectuar-se els pagaments, en el cas d'altes, baixes o modificacions de les dades que es troben en poder del sistema d'informació comptable de la Generalitat.  
8. Còpia de factura o de factures de venda de mel o de productes apícoles des de la data assenyalada en l'article 2, en el cas de titulars d'explotacions apícoles.   
9. Declaració responsable del sol·licitant de compliment dels requisits per a obtindre la condició de beneficiari que s'exigixen en l'article 13 de la Llei 38/2003, de 17 de novembre, General de Subvencions.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat) i davant de la Seguretat Social.  
Article 5. Procediment de concessió  
La primera revisió administrativa la realitzarà a les oficines comarcals el personal d'administració que designe el director de cada una.  
Una vegada realitzada la revisió administrativa, els servicis veterinaris de l'oficina comarcal de la Conselleria d'Agricultura, Pesca i Alimentació en què s'ubique l'explotació o la seu de l'agrupació comprovaran, quan se sol·liciten inversions en equipament o mitjans de producció fixos, que en el moment de la sol·licitud no s'han iniciat les inversions objecte de petició d'ajudes. En el cas de tractar-se de material mòbil n'hi haurà prou amb constatar la inscripció dels ruscos en el Registre d'Explotacions de la Comunitat Valenciana.  
La instrucció del procediment de concessió de subvencions correspon a les direccions territorials de la Conselleria d'Agricultura, Pesca i Alimentació, que realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetran a l'òrgan col·legiat un informe d'avaluació de les sol·licituds.  
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per tres membres: el cap del Servici d'Innovació i Tecnologia Ramadera, el cap de la Secció de Foment Ramader i un veterinari del servici. En absència seua, seran substituïts per persones del mateix rang designades per la direcció general competent.  
A la vista de la documentació aportada i la proposta de l'òrgan col·legiat, la directora general de Producció Agrària, per delegació de la directora de l'Agència Valenciana de Foment i Garantia Agrària, resoldrà la concessió d'estes ajudes.  
El termini màxim per a resoldre i notificar la resolució del procediment no podrà superar els tres mesos des de la finalització del termini de presentació de sol·licituds. La falta de resolució expressa en este termini suposarà la desestimació de l'ajuda, sense perjudici del que s'establix en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
La resolució de concessió d'esta ajuda especificarà el seu desglossament en funció de les quantitats finançades amb fons del MARM, del FEAGA i de la CAPA.  
Article 6. Quantia i límits d'ajuda  
La quantia de les ajudes a atorgar a cada sol·licitud serà:   
- En les despeses previstes per a la contractació de personal tècnic se subvencionarà un 90% del cost pressupostat. No obstant això, el cost total, inclosa la quota patronal de la Seguretat Social, no podrà superar els 25.242 €, per tècnic. En tot cas, s'haurà de disposar d'un mínim d'entre 30.000 i 40.000 ruscos per al primer tècnic i de 40.000 per tècnic addicional sol·licitat.  
- En les despeses realitzades pels apicultors que tinguen la consideració de despeses de funcionament diferents de les anteriors, se subvencionarà un 75% del cost pressupostat.   
- En les inversions per immobilitzat se subvencionarà el 65% del cost total pressupostat.   
Es fixen els límits següents a la concessió de subvencions:   
- La subvenció màxima per explotació apícola d'un sol titular no podrà superar la quantitat de 18.000 €, quan la millora siga promoguda per una explotació (cooperativa, SAT, CB o altres figures semblants) almenys de tres titulars, i la quantitat màxima serà la resultant de multiplicar el nombre d'integrants per 18.000 €, amb el límit de 54.000 €.   
- La subvenció a concedir a cada titular d'explotació apícola no podrà superar la quantia resultant de multiplicar el nombre de ruscos que manté inscrits en el Registre d'Explotacions Ramaderes en la data d'inici del període de presentació de sol·licituds, per 25 €.   
- La subvenció a les despeses en el tractament de la varroasi amb tractaments compatibles amb a l'apicultura ecològica autoritzats per l'Agència Espanyola del Medicament i Productes Sanitaris no superarà els 0,90 € per rusc considerat en el paràgraf anterior.   
- La subvenció a les despeses en el tractament de la varroasi per mètodes quimioterapèutics autoritzats per l'Agència Espanyola del Medicament i Productes Sanitaris no superarà 1 - per rusc considerat en el dit paràgraf.  
Amb independència del que s'establix en este article, la subvenció concedida a cada titular d'explotació apícola a càrrec d'este programa d'ajudes, entre els anys 2011 i 2013, no podran superar la quantitat de 18.000 €, en el cas d'explotacions individuals, o 54.000 €, en el cas d'explotacions associatives amb més d'un titular, mentres hi haja altres titulars d'explotacions que no hagen aconseguit este límit al llarg de tot el període de duració del programa i hagen sol·licitat l'ajuda en el període per al qual es va a resoldre la concessió de subvencions.   
La subvenció màxima a concedir a les agrupacions d'explotacions es calcularà multiplicant el nombre de ruscos de titulars d'explotacions de la Comunitat inclosos en el programa per 1,6 ?, sense superar el límit de 90.000 € per agrupació.   
Durant cada exercici es comprovarà sobre el terreny el nombre de ruscos declarats pels sol·licitants en un percentatge del 5% d'estos.  
El pressupost disponible cada any es repartirà entre les diferents línies d'ajuda d'acord amb els percentatges següents:  
a) Assistència tècnica als apicultors i a les agrupacions d'apicultors: 18%.  
b) Lluita contra la varroasi: 22%.  
c) Racionalització de la transhumància: 55%.  
d) Mesures de suport als laboratoris d'anàlisi de les característiques fisicoquímiques de la mel: 5%.  
Article 7. Criteris de preferència  
1. En la concessió de les subvencions previstes en esta orde, els criteris objectius d'atorgament i la seua ponderació seran els següents:  
a) Per a les línies A i D establides en l'article 3, tindran prioritat les sol·licituds presentades per les cooperatives apícoles i associacions d'apicultors amb personalitat jurídica pròpia sobre les presentades per la resta de persones físiques o jurídiques. Dins d'estes, tindran prioritat les que posseïsquen el nombre més gran de ruscos propietat dels apicultors que les integren.  
b) Per a la línia B establida en l'article 3, tindran prioritat les sol·licituds presentades per agrupacions de defensa sanitària (ADS) apícola, o figura equivalent, per a la lluita contra la varroasi. Dins d'estes, tindran prioritat les que posseïsquen un nombre més gran de ruscos. A este efecte, es considerarà figura equivalent l'associació d'apicultors que compte amb tècnics amb capacitat d'assessorament en temes sanitaris als apicultors.  
c) Per a la línia C establida en l'article 3, tindran prioritat les sol·licituds presentades per apicultors titulars d'una explotació professional sobre les presentades per apicultors titulars d'explotacions no professionals, d'acord amb les definicions de l'article 2.g) del Reial Decret 209/2002, de 22 de febrer, pel qual s'establixen normes d'ordenació de les explotacions apícoles. Dins d'estes, tindran prioritat les que afecten un nombre més gran de ruscos. Dins d'un mateix grup de prioritat, s'atendran abans les sol·licituds presentades per jóvens apicultors, i entre estos es prioritzarà els que disposen de l'acreditació d'explotació prioritària. En cas d'empat es prioritzaran les sol·licituds que suposen una inversió més gran.   
2. Es prendrà com a referència per al càlcul del nombre de ruscos dels tres apartats anteriors el cens reflectit en el Registre d'Explotacions Ramaderes en la data d'inici del període de presentació de sol·licituds.  
3. En el cas d'empat en la puntuació final, tindran preferència les sol·licituds d'empreses que acrediten ocupar un percentatge més gran de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar un percentatge més gran durant l'àmbit temporal de duració de la subvenció.  
Si, una vegada ordenades les sol·licituds d'acord amb estos procediments, queda un grup de sol·licituds en el mateix nivell de preferència per al qual no hi ha prou fons, s'aplicarà el prorrateig reduint proporcionalment les quanties unitàries de les ajudes.  
4. Si no s'aconseguix el límit pressupostari assignat a un determinat grup d'ajudes, l'import sobrant s'emprarà com a dotació addicional de la resta de sublínies per l'orde següent: B, C, A, D.  
Article 8. Termini d'execució  
El sol·licitant haurà de posar en funcionament les mesures previstes i comunicar-les a l'oficina de la Conselleria encarregada de la tramitació de la petició abans de l'1 d'agost de l'any per al qual es concedix l'ajuda. L'incompliment d'eixe termini suposarà, després de la incoació d'un expedient amb l'audiència a l'interessat, la pèrdua de les ajudes.  
En el cas de realització de cursos i programes de formació, així com en la publicació de tríptics i fullets a càrrec d'esta línia d'ajudes, haurà d'informar eixa oficina sobre el moment i el lloc de celebració, en el primer cas, i el contingut del document en la resta. En els dos casos, en la documentació impresa i en la publicitat haurà de fer-se menció expressa del finançament a càrrec d'esta línia d'ajudes i de la contribució de totes les administracions que hi aporten fons.   
Article 9. Justificació de la despesa i comprovació  
Sobre la base dels articles 71.1 i 72.3 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, per a la justificació d'estes ajudes l'interessat haurà d'aportar abans de la data indicada en l'article 8 el compte justificatiu de la despesa realitzada, que haurà d'incloure la declaració de les activitats que han sigut finançades amb la subvenció i el seu cost, amb el desglossament de cada una de les despeses produïdes i, si és el cas, una relació detallada d'altres ingressos o subvencions que hagen finançat l'activitat subvencionable amb indicació de l'import i la seua procedència. Les despeses es justificaran per mitjà de documents bancaris acreditatius del pagament de les factures.  
Els servicis veterinaris responsables de la gestió d'esta ajuda a les oficines comarcals comprovaran que la documentació aportada justifica la realització de la inversió.   
Així mateix, almenys en el 5% de les sol·licituds d'ajuda concedides es realitzarà una inspecció sobre el terreny per a comprovar els programes desenvolupats i les inversions executades, en les condicions i circumstàncies adequades segons la naturalesa d'estes inversions, d'acord amb el que s'establix en el Pla de Control del Programa Nacional Apícola a Espanya 2011-2013.   
En els expedients d'ajudes en què s'incloga contractació de personal, caldrà presentar els justificants de la despesa realitzada fins a la data assenyalada en l'article anterior, juntament amb els contractes del personal en què es preveja la seua continuïtat durant la resta de l'any. A la vista d'estos, la Direcció General autoritzarà el pagament de les ajudes fins al 31 de desembre de l'any per al qual es concedix l'ajuda, data en què hauran d'aportar-se els justificants corresponents de la despesa realitzada. Esta quantitat no podrà superar el 40% de l'import de l'ajuda concedida al beneficiari.   
Per a beneficiar-se del pagament previst en el paràgraf anterior serà necessari presentar carta de pagament garantia de l'aval bancari a càrrec de qualsevol entitat oficialment reconeguda a favor de la Generalitat Valenciana - Conselleria d'Agricultura, Pesca i Alimentació.   
Per a justificar els programes de formació d'apicultors s'adjuntarà als justificants de pagament una còpia dels DNI de tots els assistents, com també un original del full de control diari d'assistents.   
A la vista dels justificants aportats, la Direcció General de Producció Agrària autoritzarà el pagament de les ajudes pels conceptes previstos en la memòria descriptiva de les millores, i amb el límit màxim del pressupost detallat, independentment que el valor de la inversió siga superior, d'acord amb les factures o els projectes aportats.   
Article 10. Incompatibilitats  
Les ajudes atorgades basant-se en esta disposició, llevat de les previstes en l'apartat b de l'article 3, «Lluita contra la varroasi», seran incompatibles amb qualsevol altra ajuda de l'administració nacional o comunitària destinada a la mateixa finalitat. A este efecte, els servicis gestors realitzaran comprovacions periòdiques.   
Article 11. Reintegrament  
El reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament es realitzarà en els casos establits en l'article 37 de la Llei 38/2003, de 17 de novembre, General de subvencions.  
Quan la falta de justificació de la despesa subvencionable siga parcial, el reintegrament de la subvenció serà el que corresponga a les despeses no justificades. La resta d'incompliments de l'article 37 de la Llei 38/2003, de 17 de novembre, General de Subvencions, donaran lloc al reintegrament total de la subvenció percebuda.  
Els servicis tècnics de la Conselleria d'Agricultura, Pesca i Alimentació verificaran el compliment de la finalitat de la subvenció, els quals realitzaran inspeccions per a comprovar que les inversions i actuacions subvencionades a càrrec d'esta orde complixen l'objectiu de millorar les condicions de producció i comercialització de la mel. Es podran dur a terme en els cinc anys següents al pagament de l'ajuda, i es concentraran especialment en els primers anys en funció de la naturalesa del bé.  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIÓ TRANSITÒRIA   
Única. Termini de presentació de sol·licituds per a l'anualitat 2011  
Per a l'exercici 2011, el termini de presentació de sol·licituds serà d'un mes a partir de la data de publicació d'esta orde.  
DISPOSICIÓ DEROGATÒRIA   
Única. Derogació de disposicions anteriors  
Es deroga l'Orde de 10 de novembre de 2005, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de mel a la Comunitat Valenciana, així com totes les modificacions que s'hagen realitzat sobre esta orde.   
DISPOSICIÓ FINAL   
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.   
València, 5 de novembre de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA